Hitler se goue horlosie opgeveilDie horlosie bevat die Adolf Hitler se voorletters, die swastika en die Duitse keiserlike arend. (Foto: Facebook / Alexander Historical Auctions ) ’n Goue Reverso-horlosie van die Nazi-leier Adolf Hitler wat in die laaste dae van die Tweede Wêreldoorlog deur ’n Franse soldaat uit sy bergskuilplek geplunder is, kan moontlik meer as $4 miljoen (byna R67 miljoen) op ’n veiling by die veilingshuis Alexander Historical Auctions in die VSA haal. Die Britse nuusblad Daily Mail berig die horlosie, wat deur die Switserse luukse horlosiemaker Jaeger-LeCoultre vervaardig is, bevat die Nazi-leier se voorletters, die swastika en die Duitse keiserlike arend. Dit bevat ook drie datums – Hitler se verjaardag, die datum waarop hy as kanselier van Duitsland aangestel is, en die datum van die Nazi-party se verkiesingsoorwinning in 1933. Die horlosie is glo in 1933 aan Hitler gegee deur die Nazi-party wat hy gelei het nadat hy as Duitsland se kanselier verkies is. Luidens berigte is die horlosie op 4 Mei 1945 deur ’n Franse soldaat uit Die Berghof, Hitler se berghuis in Beiere, Suid-Duitsland, geplunder. Dit was vyf dae nadat Hitler sy eie lewe in sy Berlynse bunker geneem het. Die soldate het toe alles geplunder wat hulle in hul rugsakke kon dra, met Hitler se persoonlike besittings wat die waardevolste aandenkings was. Nadat die soldaat die horlosie na Frankryk teruggebring het, het hy dit later aan sy neef verkoop, wie se kleinseun die erfstuk nou op die veiling geplaas het. Dié horlosie kan miljoene haal wanneer dit deur Alexander Historical Auctions in die Amerikaanse deelstaat Maryland opgeveil word. Bill Panagopulos, president van die veilinghuis, sê dit is die eerste keer dat ’n horlosie van Hitler opgeveil word. “Dit is absoluut uniek.” Daar is in die verlede al verskeie items van Hitler opgeveil – onder andere klere en meubels. The Washington Examinor berig dat die egtheid van die horlosie deur van die wêreld se hoogs aangeskrewe horlosiemakers en militêre geskiedkundiges bevestig is. Dit is waarskynlik op 20 April 1933 aan Hitler gegee toe hy op sy 44ste verjaardag saam met voormalige kanselier Paul von Hindenburg as ’n ereburger van Beiere aangewys is. Dié horlosie is een van die skaarsste items wat ooit uit die diktator se persoonlike versameling te koop aangebied is. “In 2017 is Paul Newman se Rolex vir meer as $17 miljoen op ’n veiling verkoop,” sê Panagopulos, wie se historiese verkope dikwels wêreldwye aandag trek. “Hitler se horlosie is na ons mening onvergelykbaar. Dit is eenvoudig die mees betekenisvolle en belangrikste horlosie wat ooit op enige plek te koop aangebied is. Dit verteenwoordig waarskynlik die mees invloedryke individu van alle tye,” het hy gesê. Die horlosie is een van verskeie uitnemende items uit die Tweede Wêreldoorlog op die veilingshuis se komende veiling. Nog ’n gesogte horlosie wat by die veiling ingesluit is, was ’n geskenk van Benito Mussolini aan Hitler se top SS-kommando, Otto “Scarface” Skorzeny, wat die Italiaanse diktator in 1943 uit die tronk op ’n Italiaanse bergpiek gered het.